เจ้าชายฮิซาฮิโตะ

**เจ้าชายฮิซาฮิโตะ** (ญี่ปุ่น: 悠仁親王殿下; โรมาจิ: *Hisahito Shinnō Denka*; อังกฤษ: His Imperial Highness Prince Hisahito) ทรงดำรงฐานันดรศักดิ์ "ชินโน" หรือเจ้าชายชั้นเอกแห่งราชวงศ์ญี่ปุ่น ทรงเป็นพระโอรสพระองค์เดียวในมกุฎราชกุมารและมกุฎราชกุมารีอากิชิโนะ ทรงเป็นพระราชภาติยะในสมเด็จพระจักรพรรดินารูฮิโตะ จักรพรรดิพระองค์ปัจจุบัน และทรงเป็นพระราชนัดดาในสมเด็จพระจักรพรรดิพระเจ้าหลวงอากิฮิโตะ

ปัจจุบันทรงเป็นรัชทายาทลำดับที่สองแห่งการสืบราชสันตติวงศ์ตามกฎมณเฑียรบาลญี่ปุ่น มาตรา 2

สัญลักษณ์ประจำพระองค์ สนร่ม ที่ประทับหลัก ตำหนักอากิชิโนะ เขตพระราชฐานอากาซากะ เขตมินาโตะ กรุงโตเกียว

## พระประวัติ

### พระประสูติการ
วันที่ 7 กุมภาพันธ์ พ.ศ. 2549 เจ้าหญิงอากิชิโนะทรงเข้ารับการอัลตราซาวด์ ณ ตำหนักอากิชิโนะ ผลการตรวจคือ พบการเต้นของหัวใจทารก และได้รับการยืนยันว่าทรงพระครรภ์เป็นเวลา 6 สัปดาห์แล้ว โดยมีกำหนดการประสูติในเดือนกันยายน ซึ่งสำนักพระราชวังได้ออกประกาศอย่างเป็นทางการในวันที่ 24 กุมภาพันธ์ พ.ศ. 2549

วันที่ 12 กรกฎาคม พ.ศ. 2549 เจ้าหญิงอากิชิโนะทรงเข้ารับการตรวจพระครรภ์ ทราบผลว่ามีภาวะพระครรภมล (รก) เกาะต่ำบางส่วน มีความเสี่ยงที่พระโลหิตจะออกมากและมีพระประสูติการก่อนกำหนด

วันที่ 6 กันยายน พ.ศ. 2549 (ปีเฮเซที่ 18) เวลา 08:27 น. เจ้าหญิงอากิชิโนะมีพระประสูติการพระโอรส ณ โรงพยาบาลไอกุ () เขตมินาโตะ กรุงโตเกียว น้ำหนักพระองค์ 2,558 กรัม ความยาวพระวรกาย 48.8 เซนติเมตร และสืบเนื่องมาจากภาวะพระครรภมลเกาะต่ำตอนทรงพระครรภ์ จึงต้องถวายการผ่าคลอดก่อนกำหนด 2 สัปดาห์ โดยพระพลานามัยของทั้งเจ้าหญิงอากิชิโนะและพระโอรสนั้นสมบูรณ์ปลอดภัยดี ในบ่ายวันเดียวกัน สมเด็จพระจักรพรรดิอากิฮิโตะทรงพระกรุณาโปรดเกล้าโปรดกระหม่อมให้มีการจัดพิธีพระราชทานดาบคุ้มครอง (賜剣の儀) และฮากามะ () โดยเจ้าพนักงานอัญเชิญมาประดิษฐานไว้ที่ข้างพระแท่นของพระโอรส ซึ่งเป็นธรรมเนียมราชสำนักเมื่อมีสมาชิกใหม่ของราชวงศ์ประสูติ

วันที่ 12 กันยายน พ.ศ. 2549 มีการจัดพิธีเฉลิมพระนาม (命名の儀) ซึ่งเป็นธรรมเนียมราชสำนักที่จัดหลังจากพระประสูติการประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ แต่เนื่องด้วยพระองค์ไม่ใช่พระราชโอรสของจักรพรรดิหรือมกุฎราชกุมาร แต่เป็นพระโอรสของเจ้าชายในราชวงศ์ (ณ ขณะนั้น) จึงทำให้พระนามถูกตั้งโดยพระบิดาแทนที่จะเป็นจักรพรรดิ และไม่ได้รับพระราชทานพระนามโกโชโง พระบิดาจึงทรงตั้งพระนามพระโอรสว่า "ฮิซาฮิโตะ" (悠仁) เป็นการประกอบจากคำว่า "ฮิซะ" (悠) ที่แปลว่า ความสงบหรืออายุยืนยาว กับคำว่า "ฮิโตะ" (仁) ที่แปลว่า ผู้มีคุณธรรม (และเป็นคำที่ใช้ลงท้ายพระนามราชวงศ์ฝ่ายหน้าตามธรรมเนียมราชสำนัก) โดยรวมมีความหมายว่า "ผู้มีศีลธรรม จริยธรรม ความสงบเยือกเย็น และความเป็นนิรันดร์" อีกทั้ง ณ วันประสูติ ทรงเป็นพระราชนัดดาในสมเด็จพระจักรพรรดิอากิฮิโตะ จึงทำให้พระองค์ดำรงฐานันดรศักดิ์ "ชินโน" หรือ เจ้าชายชั้นเอกแห่งราชวงศ์ญี่ปุ่น ตามกฎมณเฑียรบาลญี่ปุ่น มาตรา 6 และมีการกำหนดสัญลักษณ์ประจำพระองค์เป็นสนร่ม ซึ่งมีความหมายว่า "อยากให้เติบโตขึ้นอย่างยิ่งใหญ่และซื่อตรง"

เจ้าชายฮิซาฮิโตะทรงเป็นพระบุตรพระองค์เล็กและเป็นพระโอรสพระองค์เดียวในเจ้าชายและเจ้าหญิงอากิชิโนะ ทรงมีพระเชษฐภคินี 2 พระองค์คือเจ้าหญิงมาโกะและเจ้าหญิงคาโกะ ตามลำดับ

วันที่ 15 กันยายน พ.ศ. 2549 เจ้าชายฮิซาฮิโตะปรากฏพระองค์ต่อสาธารณชนครั้งแรก พร้อมกับพระบิดาและพระมารดาที่ด้านหน้าโรงพยาบาลไอกุ จากนั้นขึ้นประทับรถยนต์เพื่อกลับสู่ตำหนัก โดยมีประชาชนรับเสด็จกว่า 1,800 คนตลอดเส้นทาง[thumb|หนังสือพิมพ์[แท็บลอยด์ญี่ปุ่นเผยแพร่ข่าวพระประสูติการของเจ้าชายฮิซาฮิโตะ เมื่อ พ.ศ. 2549]]
### การขาดแคลนราชวงศ์ฝ่ายหน้าและข้อถกเถียงเรื่องการสืบสันตติวงศ์
thumb|250x250px|<small>สัญลักษณ์ประจำพระองค์ (สนร่ม)</small>
เจ้าชายฮิซาฮิโตะทรงเป็นพระบรมวงศานุวงศ์ฝ่ายหน้าพระองค์ล่าสุดของราชวงศ์ญี่ปุ่นในรอบเกือบ 41 ปี โดยพระองค์ก่อนหน้าที่ประสูติคือเจ้าชายอากิชิโนะ พระบิดา (เมื่อ พ.ศ. 2508) หลังจากนั้นมีพระประสูติการของพระบรมวงศานุวงศ์ฝ่ายในติดต่อกันถึง 9 พระองค์ จนกระทั่งเจ้าชายฮิซาฮิโตะประสูติในปี พ.ศ. 2549 ทำให้สังคมในช่วงเวลานั้นเกิดความกังวลถึงปัญหาเรื่องการสืบสันตติวงศ์ในอนาคต เนื่องจากกฎมณเฑียรบาลญี่ปุ่น มาตรา 1 อนุญาตให้เพียงแค่บุรุษเท่านั้นที่สามารถขึ้นครองราชย์ได้ ซึ่งก่อนที่เจ้าชายฮิซาฮิโตะจะประสูตินั้น ญี่ปุ่นมีพระบรมวงศานุวงศ์ฝ่ายหน้าเหลืออยู่เพียง 3 พระองค์และลำดับการสืบสันตติวงศ์ ณ ขณะนั้น ตามกฎมณเฑียรบาลญี่ปุ่น มาตรา 2 เป็นดังนี้

# มกุฎราชกุมารนารูฮิโตะ มีพระธิดา 1 พระองค์
# เจ้าชายอากิชิโนะ มีพระธิดา 2 พระองค์
# เจ้าชายฮิตาจิ (พระราชอนุชาในสมเด็จพระจักรพรรดิอากิฮิโตะ) ไม่มีพระโอรส-พระธิดา

ด้วยสาเหตุนี้จึงมีการถกเถียงกันในหมู่ประชาชนเกี่ยวกับตัวกฎมณเฑียรบาลญี่ปุ่นว่าควรจะแก้ไขให้สตรีสามารถขึ้นครองราชย์ได้ด้วยหรือไม่ เนื่องจากราชวงศ์ญี่ปุ่นในอดีตเคยมีบันทึกถึงการครองราชย์ของจักรรพรรดินีถึง 8 พระองค์ แต่ก็มีข้อโต้แย้งเช่นกันว่าเป็นแค่การครองราชย์เพียงชั่วคราวเนื่องจากสถานการณ์ทางการเมืองเท่านั้น (เช่น รัชทายาทชายตัวจริงยังไม่บรรลุนิติภาวะ) อีกทั้งจักรพรรดินีไม่เคยอภิเษกระหว่างครองราชย์ จึงไม่ได้ให้กำเนิดรัชทายาทเพื่อสืบบัลลังก์ต่อ  จากข้อถกเถียงต่างๆ รวมทั้งสภาที่ปรึกษาได้ให้คำแนะนำแก่นายกรัฐมนตรีจุนอิจิโร โคอิซูมิ (ณ ขณะนั้น) จึงทำให้ทางนายกรัฐมนตรีก็มีความตั้งใจในการแก้ไขกฎหมายนี้และเริ่มมีการเตรียมร่างแก้ไขกฎหมายเพื่อนำเข้าสู่สภานิติบัญญัติ

แต่พอเจ้าหญิงอากิชิโนะตั้งพระครรภ์และให้กำเนิดเจ้าชายฮิซาฮิโตะ ทำให้นายกรัฐมนตรีระงับการส่งเรื่องขอแก้ไขกฎหมายฉบับนี้เข้าไปในสภานิติบัญญัติ ซึ่งนายชินโซ อาเบะ หัวหน้าเลขาธิการคณะรัฐมนตรี ได้ออกมาให้เหตุผลว่า “เรายังต้องการความเข้าใจร่วมกันในระดับชาติ ผมคิดว่าเราจำเป็นต้องมีการพูดคุยกันอย่างสงบ รอบคอบ และมีสติ เราคงยังไม่สามารถหารือเกี่ยวกับการแก้ไขกฎหมายนี้ได้อีกสักพัก เราคงต้องรอจนกว่าจะมีเวลาที่เหมาะสม” ดังนั้นเจ้าชายฮิซาฮิโตะจึงทรงเป็นรัชทายาทลำดับที่ 3 ของราชวงศ์ญี่ปุ่น หลังประสูติทันที

### การศึกษา
thumb|พระชนมายุ 5 ชันษา
วันที่ 9 เมษายน พ.ศ. 2553 เจ้าชายฮิซาฮิโตะทรงเข้าพิธีเข้ารับการศึกษาที่โรงเรียนอนุบาล สังกัดมหาวิทยาลัยโอจาโนมิซุ (お茶の水女子大学) เขตบุงเกียว กรุงโตเกียว

วันที่ 3 พฤศจิกายน พ.ศ. 2554 เจ้าชายฮิซาฮิโตะได้ทรงเข้าพิธีตามธรรมเนียมราชวงศ์ญี่ปุ่นดังนี้

* พิธีสวมฮากามะ (着袴の儀) โดยพระองค์จะทรงสวมชุด "โอจิตากิสึ-โนะ-โกฟูกุ" (落滝津の御服) หรือ กิโมโนลวดลายน้ำตกพร้อมกับฮากามะ () สีขาวที่ทรงได้รับพระราชทานในวันประสูติ

* พิธีฟูกาโซกิ (深曽木の儀) เป็นพิธีการที่จัดเฉพาะพระบรมวงศานุวงศ์ฝ่ายหน้า โดยเจ้าชายฮิซาฮิโตะจะทรงฉลองพระองค์ชุดโดเกียวฟูกุ (童形服) ประทับยืนบนหินสีน้ำเงิน 2 ก้อนบนกระดานโกะ พระหัตถ์ซ้ายถือกิ่งสนและผลส้มภูเขา พระหัตถ์ขวาถือพัด จากนั้นเจ้าหน้าที่ทำการตัดปลายพระเกศา และให้ทรงกระโดดจากกระดาน ปกของฉลองพระองค์นั้นมีเครื่องหมายรูปไม้กางเขนอยู่ บ่งบอกได้ว่าเป็นเครื่องแต่งกายแบบ "ยามาชินะ" (山科流) โดยตามธรรมเนียมแล้วจะมีเพียงแค่จักรพรรดิหรือมกุฎราชกุมารเท่านั้นที่จะทรงฉลองพระองค์แบบนี้ ซึ่งพิธีฟูกาโซกิในอดีต สมเด็จพระจักรพรรดินารูฮิโตะก็ทรงฉลองพระองค์แบบดังกล่าว ส่วนเจ้าชายอากิชิโนะ (พระบิดา) ทรงฉลองพระองค์ในแบบที่เรียกว่า "ทากากูระ" (高倉流) ซึ่งที่ปกฉลองพระองค์จะมีเครื่องหมายกากบาทแทน

วันที่ 14 มีนาคม พ.ศ. 2556 ทรงเข้าพิธีจบการศึกษาระดับชั้นอนุบาล ที่โรงเรียนอนุบาล สังกัดมหาวิทยาลัยโอจาโนมิซุ (お茶の水女子大学) กรุงโตเกียว

วันที่ 7 เมษายน พ.ศ. 2556 ทรงเข้าพิธีเข้ารับการศึกษาที่โรงเรียนประถมศึกษา สังกัดมหาวิทยาลัยโอจาโนมิซุ (お茶の水女子大学) เขตบุงเกียว กรุงโตเกียว

วันที่ 15 มีนาคม พ.ศ. 2562 ทรงเข้าพิธีจบการศึกษาระดับชั้นประถมศึกษาthumb|พระชนมายุ 14 ชันษาวันที่ 8 เมษายน พ.ศ. 2562 ทรงเข้าพิธีเข้ารับการศึกษาที่โรงเรียนมัธยมศึกษาตอนต้น สังกัดมหาวิทยาลัยโอจาโนมิซุ (お茶の水女子大学) เขตบุงเกียว กรุงโตเกียว
วันที่ 26 เมษายน พ.ศ. 2562 คุณครูพบวัตถุมีคมสองชิ้น ลักษณะเป็นมีดปอกผลไม้ผูกติดกับไม้ยาวประมาณ 60 เซนติเมตร รูปร่างคล้ายหอก วางอยู่บนโต๊ะของเจ้าชายฮิซาฮิโตะในโรงเรียน ซึ่งตำรวจนครบาลกรุงโตเกียวรายงานว่า ได้มีการจับกุมนายคาโอรุ ฮาเซกาวะ อายุ 56 ปี ในข้อหาบุกรุกโรงเรียนแล้ว และเขาได้ให้การสารภาพว่าได้เข้าไปในโรงเรียนจริง โดยแจ้งเจ้าหน้าที่โรงเรียนว่าเป็นช่างประปา ซึ่งขณะนั้นเจ้าชายฮิซาฮิโตะทรงกำลังเรียนวิชาพลศึกษาอยู่นอกห้องเรียน ไม่มีใครได้รับบาดเจ็บ

วันที่ 1 พฤษภาคม พ.ศ. 2562 (ปีเรวะที่ 1) มกุฎราชกุมารนารูฮิโตะเสด็จขึ้นครองราชย์เป็นสมเด็จพระจักรพรรดินารูฮิโตะ จึงทำให้พระบิดาดำรงพระอิสริยยศเป็นมกุฎราชกุมารอากิชิโนะ ส่วนเจ้าชายฮิซาฮิโตะทรงเป็นรัชทายาทลำดับที่ 2 ของราชวงศ์ญี่ปุ่นต่อจากพระบิดา ตามกฎมณเฑียรบาลญี่ปุ่น มาตราที่ 2

วันที่ 20 มีนาคม พ.ศ. 2564 เจ้าชายฮิซาฮิโตะทรงได้รับรางวัลชมเชย ในการประกวดวรรณกรรมสารคดีเด็กครั้งที่ 12 ประเภทนักเรียนชั้นมัธยมศึกษาตอนต้น ซึ่งสนับสนุนโดยพิพิธภัณฑ์วรรณกรรมเมืองคิตะกีวชู โดยพระองค์เข้าร่วมรับรางวัลผ่านการประชุมออนไลน์ ผลงานพระนิพนธ์ของเจ้าชายฮิซาฮิโตะมีชื่อว่า "การเยี่ยมชมหมู่เกาะโอกาซาวาระ" (小笠原諸島を訪ねて) ซึ่งพระองค์ทรงเล่าถึงประสบการณ์ที่ไปเยือนหมู่เกาะโอกาซาวาระกับพระมารดาเมื่อปี พ.ศ. 2560 โดยมีความยาวทั้งหมด 19 หน้า อย่างไรก็ตาม พระองค์ทรงถูกกล่าวหาจากสำนักพิมพ์นิตยสาร Shukan Shincho ว่าผลงานที่พระองค์ได้รับรางวัลมานั้น มีข้อความบางส่วนคล้ายคลึงกับผลงานวิจัยของสถาบันสิ่งแวดล้อมแห่งชาติแบบคำต่อคำ และคล้ายกับการตีพิมพ์เรื่อง "World Heritage Ogasawara" โดยไม่มีการอ้างอิงที่ชัดเจน ทางสำนักพระราชวังจึงได้สอบถามไปยังเจ้าชายฮิซาฮิโตะ และออกมาชี้แจงว่า “การเขียนอ้างอิงในพระนิพนธ์นั้นมีไม่เพียงพอ เจ้าชายจะทำการตรวจสอบพระนิพนธ์ของพระองค์ว่าต้องมีการอ้างอิงเพิ่มเติมอีกหรือไม่ และจะทำการชี้แจงกับทางผู้ให้รางวัล (เมืองคิตะกีวชู) ด้วยพระองค์เอง” ซึ่งทางผู้ให้รางวัลได้ชี้แจงภายหลังว่า “ถึงแม้พระนิพนธ์จะมีบางส่วนที่คล้ายคลึงและมีการอ้างอิงที่ไม่เพียงพอ แต่การให้รางวัลนั้นได้พิจารณาจากหัวข้อและการสื่ออารมณ์ของผลงาน ซึ่งเราจะไม่มีการเพิกถอนรางวัลแต่อย่างใด”

วันที่ 17 มีนาคม พ.ศ. 2565 ทรงเข้าพิธีจบการศึกษาระดับชั้นมัธยมศึกษาตอนต้น

วันที่ 9 เมษายน พ.ศ. 2565 ทรงเข้าพิธีเข้ารับการศึกษาระดับชั้นมัธยมศึกษาตอนปลาย ที่โรงเรียนมัธยมศึกษาตอนปลาย สังกัดมหาวิทยาลัยสึกูบะ (筑波大学) วิทยาเขตโตเกียว เขตบุงเกียว กรุงโตเกียว และทรงได้ให้สัมภาษณ์กับสื่อมวลชนแบบเดี่ยวเป็นครั้งแรก เกี่ยวกับความปรารถนาสำหรับชีวิตในมัธยมปลาย

วันที่ 18 มีนาคม พ.ศ. 2568 ทรงเข้าพิธีจบการศึกษาระดับชั้นมัธยมศึกษาตอนปลาย และทรงให้สัมภาษณ์กับสื่อ

วันที่ 5 เมษายน พ.ศ. 2568 ทรงเข้าพิธีเข้ารับการศึกษาระดับมหาวิทยาลัย ที่มหาวิทยาลัยสึกูบะ (筑波大学) เมืองสึกูบะ จังหวัดอิบารากิ อีกทั้งทรงให้สัมภาษณ์กับสื่อมวลชนเกี่ยวกับการเตรียมตัวเข้ามหาวิทยาลัยก่อนที่จะเข้าพิธีการ

### บรรลุนิติภาวะ
วันที่ 6 กันยายน พ.ศ. 2567 เจ้าชายฮิซาฮิโตะมีพระชนมายุครบ 18 ชันษา ซึ่งถือว่าทรงบรรลุนิติภาวะตามประมวลกฎหมายแพ่งและพาณิชย์ฉบับใหม่ของญี่ปุ่น ดังนั้นพระองค์จึงเป็นพระบรมวงศานุวงศ์พระองค์แรกของราชวงศ์ญี่ปุ่น ที่ทรงบรรลุนิติภาวะเมื่อพระชนมายุครบ 18 ชันษาตามกฎหมายฉบับใหม่ อีกทั้งพระองค์จะได้รับงบประมาณส่วนพระองค์ (皇族費) เป็นจำนวน 9.15 ล้านเยนต่อปี (ประมาณ 2 ล้านบาท) ซึ่งเพิ่มขึ้นจากเดิมก่อนการบรรลุนิติภาวะ 3 เท่า เพื่อรองรับค่าใช้จ่ายในการปฏิบัติพระกรณียกิจหลังจากการบรรลุนิติภาวะ

วันที่ 3 มีนาคม พ.ศ. 2568 เจ้าชายฮิซาฮิโตะเสด็จลง ณ ตำหนักอากาซากะตะวันออก เขตพระราชฐานอากาซากะ โปรดให้สื่อมวลชนเฝ้าและประทานสัมภาษณ์แก่เหล่าสื่อมวลชนเป็นครั้งแรกหลังจากที่ทรงบรรลุนิติภาวะตามกฎหมาย 

อย่างไรก็ตาม พระราชพิธีฉลองบรรลุนิติภาวะตามธรรมเนียมราชวงศ์ถูกพิจารณาเลื่อนไปจัดในวันที่ 6 กันยายน พ.ศ. 2568 แทน ซึ่งเป็นวันคล้ายวันประสูติครบ 19 ชันษา เนื่องจากเจ้าชายฮิซาฮิโตะทรงอยู่ในช่วงรอยต่อระหว่างระดับชั้นมัธยมศึกษาตอนปลายและระดับมหาวิทยาลัย อีกทั้งยังต้องปรับพระองค์กับชีวิตในระดับมหาวิทยาลัย โดยในอดีตนั้นพระราชพิธีฉลองบรรลุนิติภาวะเคยถูกระบุไว้เป็นลายลักษณ์อักษรในกฎหมายพระราชพิธีฉลองบรรลุนิติภาวะ พ.ศ. 2452 พอหลังจากสิ้นสุดสงครามโลกครั้งที่ 2 แล้ว กฎหมายนี้ก็ได้ถูกยกเลิกไป แต่ราชวงศ์ก็ยังคงยึดถือธรรมเนียมปฏิบัตินี้อยู่

วันที่ 29 กรกฎาคม พ.ศ. 2568 คณะรัฐมนตรีได้มีมติถวายเครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นมหาปรมาภรณ์ แด่เจ้าชายฮิซาฮิโตะ เนื่องในวโรกาสการบรรลุนิติภาวะของพระองค์

พระราชพิธีฉลองบรรลุนิติภาวะในครั้งนี้ ถือเป็นพิธีบรรลุนิติภาวะของพระบรมวงศานุวงศ์ฝ่ายหน้าในรอบ 40 ปี (ครั้งล่าสุดคือพิธีของพระบิดา เมื่อ พ.ศ. 2528) โดยพิธีการประกอบไปด้วย

วันที่ 6 กันยายน พ.ศ. 2568 เวลา 08:45 น. พิธี "คัมมูริ-โอะ-ทามาอุ" (冠を賜うの儀) หรือพิธีรับมงกุฎพระราชทาน ณ ตำหนักอากิชิโนะ โดยเจ้าชายฮิซาฮิโตะเสด็จออกทรงรับมงกุฎจากผู้แทนพระองค์สมเด็จพระจักรพรรดิ ซึ่งมงกุฎที่จะได้รับพระราชทานนั้นเรียกว่า "เอ็มบิโนเอะ-โนะ-คัง" (燕尾纓の冠) เป็นประเภทหนึ่งของมงกุฎโบราณญี่ปุ่น (冠) โดยจะมีการประดับตราพระราชลัญกรดอกเบญจมาศ ซึ่งเป็นตราประจำสมเด็จพระจักรพรรดิและได้รับพระบรมราชานุญาตในการประดับ อีกทั้งส่วนปลายที่ยื่นออกจากตัวมงกุฎซึ่งเรียกว่า "เอ" (纓) จะห้อยลง โดยมงกุฎนี้จะใช้สวมเฉพาะในพิธีการเท่านั้น 

เวลา 10:00 น. พิธี "คากัง" (加冠の儀) หรือพิธีสวมมงกุฎ ณ ท้องพระโรงชุนจูโนะมะ (春秋の間) พระราชวังหลวงโตเกียว เจ้าชายฮิซาฮิโตะทรงเปลี่ยนฉลองพระองค์ในชุด "โซกูไต" (束帯) หรือชุดพิธีการโบราณของญี่ปุ่นสำหรับผู้ที่ยังไม่บรรลุนิติภาวะ อันประกอบไปด้วย 

* ฉลองพระองค์ "เค็ตเตกิ โนะ โฮ" (闕腋袍) เป็นประเภทหนึ่งของชุดพิธีการโบราณ โดยมีสีเหลืองอ่อน ทอเป็นลวดลายเมฆกับนกกระเรียน ไม่มีการเย็บปิดชายด้านข้างซึ่งเป็นลักษณะเฉพาะของชุดนี้ และมีชายฉลองพระองค์ยาว 6 เมตร
* พระมาลา "คูโช โคกุ ซากุ" (空頂黒幎) มีลักษณะคล้ายแถบคาดหน้าผาก ทำจากผ้าไหมทวิลล์สีดำ ซึ่งพระองค์จะทรงใช้ของพระบิดาที่เคยใช้ในพิธีเมื่อ 40 ปีก่อน
* พระสนับเพลา "อูเอะ โนะ ฮากามะ" (表袴) เป็นฮากามะ (กางเกงโบราณของญี่ปุ่น) สีขาว และมีซับด้านในสีแดง
* รัดพระองค์ (เข็มขัด) "เซกิไต" (石帯) ทำจากไฟเบอร์กลาสและมีสีดำ
* ฉลองพระบาท "ชิไก" (絲鞋) เป็นรองเท้าที่ถักด้วยไหมสีขาว
* พระหัตถ์ถือ "ฮู่" (笏) ซึ่งมีลักษณะเป็นแผ่นไม้ยาวทำจากต้นยิวญี่ปุ่น (イチイ) โดยพระองค์จะทรงใช้ของพระบิดาเช่นกัน
* ที่ด้านหน้าของฉลองพระองค์จะมีลักษณะเป็นช่องที่ใส่ของเข้าไปได้ โดยภายในจะมีการใส่กระดาษทาโตกามิ (帖紙) สีแดง ซึ่งในอดีตมักจะนำไปใช้เขียนกวีและเพื่อทำให้ชุดคงรูป และมีการใส่พัดโยโกเมโองิ (横目扇) ซึ่งทำจากไม้ฮิโนกิและเป็นสิ่งที่ใช้บ่งบอกสถานะทางสังคมในอดีต โดยของทั้งสองสิ่งนี้เป็นอีกสิ่งที่แสดงถึงความเป็นผู้เยาว์

จากนั้นเจ้าหน้าที่สำนักพระราชวังทำการสวมมงกุฎ "เอ็มบิโนเอะ-โนะ-คัง" (燕尾纓の冠) ให้กับพระองค์ อันเป็นสัญลักษณ์ของการเปลี่ยนผ่านจากวัยเยาว์เป็นวัยผู้ใหญ่ รัดเชือกของมงกุฎที่ปลายพระหนุ (คาง) จากนั้นทำการตัดเชือก ซึ่งขั้นตอนการตัดเชือกจะมีเสียงดังที่เป็นเอกลักษณ์ของพิธีนี้ อีกทั้งระหว่างการตัดเชือกจะมีการใช้กระดาษรองที่พระศอก่อนซึ่งเป็นจุดที่แตกต่างจากพิธีในอดีต เมื่อเสร็จสิ้นพิธีแล้ว พระองค์ทรงเปลี่ยนฉลองพระองค์ไปเป็นชุดสำหรับผู้ที่บรรลุนิติภาวะแล้ว อันประกอบไปด้วย 

* ฉลองพระองค์ "โฮเอกิ โนะ โฮ" (縫腋袍) เป็นประเภทหนึ่งของชุดพิธีการโบราณ โดยจะมีสีดำ ปกติแล้วจะใช้เป็นชุดสำหรับข้าราชการระดับ 4 ขึ้นไป แต่ถ้าเป็นฉลองพระองค์ของเจ้าชายจะมีการทอเป็นลวดลายเมฆกับนกกระเรียน
* มงกุฎ "ซุยเอคัง" (垂纓冠) เป็นอีกประเภทหนึ่งของมงกุฎโบราณญี่ปุ่น (冠) พระองค์ทรงเปลี่ยนมาใส่มงกุฎรูปแบบนี้หลังพิธีการเสร็จสิ้น ความแตกต่างคือส่วนของ "เอ" (纓) หรือ ส่วนที่ยื่นออกมาจากตัวมงกุฎจะไม่ห้อยลง แต่มีการดัดขึ้นเป็นรูปร่างโค้ง โดยความโค้งงอนั้นขึ้นอยู่กับสถานะผู้ใส่ โดย "เอ" ของมงกุฎเจ้าชายจะมีความโค้งงอมากกว่ามงกุฎของมกุฎราชกุมาร ส่วน "เอ" ของมงกุฎจักรพรรดิจะตั้งตรง
* พระสนับเพลา "อูเอะ โนะ ฮากามะ" (表袴)
* รัดพระองค์ (เข็มขัด) "เซกิไต" (石帯)
* ฉลองพระบาท "คาโนกูสึ" (鞾) เป็นรองเท้าบูทหนังสีดำ
* พระหัตถ์ถือ "ฮู่" (笏) 
* ที่ด้านหน้าของฉลองพระองค์ จะมีการใส่กระดาษทาโตกามิ (帖紙) สีขาว และใส่พัดฮิโอกิ (檜扇) ที่ทำจากต้นสนไซเปรส โดยของทั้งสองสิ่งนี้เป็นอีกสิ่งที่แสดงถึงความเป็นผู้ใหญ่

เนื่องจากพระองค์ประสูติในช่วงฤดูร้อน ฉลองพระองค์ "เค็ตเตกิ โนะ โฮ" ในพิธีจึงเป็นฉลองพระองค์สำหรับฤดูร้อน ซึ่งจะมีความโปร่งมากกว่าเพราะไม่มีซับด้านในและทำจากไหมดิบ และฉลองพระองค์ "โฮเอกิ โนะ โฮ" ก็เป็นฉลองพระองค์สำหรับฤดูร้อนเช่นกัน โดยผ้าด้านในจะมีสีแดง (ฤดูหนาวผ้าด้านในจะมีสีขาว) ทั้งนี้พระบรมวงศานุวงศ์ชายส่วนใหญ่จะประสูติในฤดูหนาว จึงทำให้การตัดฉลองพระองค์สำหรับพิธีนี้เป็นฉลองพระองค์สำหรับฤดูร้อนในรอบ 100 กว่าปี (พระองค์ล่าสุดคือเจ้าชายชิจิบุ) อีกทั้งฉลองพระองค์เป็นแบบที่เรียกว่า "ทากากูระ" (高倉流) ซึ่งจะมีเครื่องหมายกากบาทที่ปกฉลองพระองค์ 

ในพิธีนี้สมเด็จพระจักรพรรดินารูฮิโตะและสมเด็จพระจักรพรรดินีมาซาโกะ เสด็จพระราชดำเนินมาเป็นประธานในพิธี อีกทั้งมีพระบรมวงศานุวงศ์ 8 พระองค์, ซายาโกะ คูโรดะพร้อมด้วยสามี (มีศักดิ์เป็นอาและอาเขยของพระองค์), นายชู คาวาชิมะพร้อมด้วยภรรยา พระเชษฐาและพระเชษฐนีของเจ้าหญิงอากิชิโนะ (มีศักดิ์เป็นลุงและป้าสะใภ้ของพระองค์) เข้าร่วมในพิธีด้วย

เวลา 11:30 น. เจ้าชายฮิซาฮิโตะเสด็จด้วยรถม้าหมายเลข 4 ซึ่งเป็นรถม้าที่สร้างขึ้นในรัชสมัยไทโช เพื่อไปเคารพศาลเจ้าสามแห่งในพระราชวังหลวงโตเกียว

เวลา 14:00 น. พิธี "โชเก็ง" (朝見の儀) ณ ท้องพระโรงมัตสึโนะมะ (正殿松の間) พระราชวังหลวงโตเกียว โดยเจ้าชายฮิซาฮิโตะทรงฉลองพระองค์ชุดพิธีการตะวันตกเป็นชุดสูทหางยาว (Tailcoat) เพื่อเข้าเฝ้าสมเด็จพระจักรพรรดิและสมเด็จพระจักรพรรดินี โดยเจ้าชายฮิซาฮิโตะกราบบังคมทูลสำนึกในพระมหากรุณาธิคุณต่อหน้าพระพักตร์

และทั้งสองพระองค์มีพระราชดำรัสแสดงความยินดีต่อพระองค์

อีกทั้งโต๊ะเบื้องหน้าพระพักตร์ของทั้งสามพระองค์จะมีอาหารมงคลวางอยู่ ประกอบไปด้วย ลูกชิ้นปลาไส้หอยเม่น, ปลาฮิบุริเค็มตากแห้ง, ข้าว, กุ้งต้มเกลือ, นกกระทาอบ, ครีบปลากะพง, และสุราที่กลั่นมา 9 ปี จากนั้นสมเด็จพระจักรพรรดินารูฮิโตะพระราชทานเครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นมหาปรมาภรณ์ แก่เจ้าชายฮิซาฮิโตะ ถัดมาพระองค์เสด็จไปเข้าเฝ้าทูลละอองธุลีพระบาทสมเด็จพระจักรพรรดิพระเจ้าหลวงอากิฮิโตะและสมเด็จพระจักรพรรดินีพระพันปีหลวงมิจิโกะ ณ พระตำหนักเซ็นโต ในเขตพระราชฐานอากาซากะ

เวลา 18:30 น. มีการจัดงานเลี้ยงฉลองแบบส่วนพระองค์ โดยผู้เข้าร่วมจะมีเพียงแค่พระบรมวงศานุวงศ์, ซายาโกะ คูโรดะพร้อมด้วยสามี, และนายชู คาวาชิมะพร้อมด้วยภรรยา ซึ่งงานนี้ มกุฎราชกุมารและมกุฎราชกุมารีอากิชิโนะ ทรงเป็นเจ้าภาพ และจัดงาน ณ โรงแรมเอกชน ภายนอกพระราชวังหลวงโตเกียว เนื่องจากเจ้าชายฮิซาฮิโตะทรงมีสถานะเป็นเพียงสมาชิกของราชวงศ์สาขา ไม่ใช่พระรัชทายาทโดยตรงของจักรพรรดิองค์ปัจจุบัน ซึ่งจะแตกต่างจากงานเลี้ยงการบรรลุนิติภาวะของเจ้าชายฮิโระ (สมเด็จพระจักรพรรดินารูฮิโตะ) และเจ้าชายอายะ (เจ้าชายอากิชิโนะ) ในอดีต ที่จัดภายในพระราชวังหลวงโตเกียว เนื่องจากทั้งสองพระองค์เป็นพระรัชทายาทของจักรพรรดิโชวะ ณ ขณะนั้น

วันที่ 7 - 8 กันยายน พ.ศ. 2568 เจ้าชายฮิซาฮิโตะ ทรงฉลองพระองค์ในชุด Morning Coat พร้อมหมวกทรงสูง เสด็จไปเคารพศาลเจ้าอิเซะ จังหวัดมิเอะ โดยรถไฟพระที่นั่ง จากนั้นทรงประทับค้างแรมที่ภายในศาลเจ้าอิเซะ ก่อนเป็นเวลา 1 คืน ซึ่งในคืนนั้นเกิดปรากฎการณ์จันทรุปราคาเต็มดวง โดยในเช้าวันถัดมา พระองค์เสด็จไปเคารพเทพีโทโยอูเกะ (เทพีแห่งอาหาร เครื่องนุ่งห่ม และที่อยู่อาศัย) ณ ศาลเจ้าชั้นนอก และเทพเจ้าอามาเตราซุ สุริยเทพีและต้นบรรพบุรุษของราชวงศ์ญี่ปุ่น ณ ศาลเจ้าชั้นใน เพื่อรายงานการบรรลุนิติภาวะของพระองค์ ทั้งนี้ในช่วงบ่าย พระองค์เสด็จไปถวายพระราชสักการะสุสานจักรพรรดิจิมมุ (จักรพรรดิพระองค์แรกของญี่ปุ่น) ที่จังหวัดนาระ

วันที่ 9 กันยายน พ.ศ. 2568 เจ้าชายฮิซาฮิโตะ เสด็จเยือนเมืองฮาจิโอจิ กรุงโตเกียว เพื่อถวายพระราชสักการะและรายงานการบรรลุนิติภาวะต่อสุสานหลวงทามะ (สุสานของจักรพรรดิไทโช), สุสานหลวงทามะตะวันออก (สุสานของจักรพรรดินีเทเม), สุสานหลวงมูซาชิโนะ (สุสานของจักรพรรดิโชวะ), และสุสานหลวงมูซาชิโนะตะวันออก (สุสานของจักรพรรดินีโคจุง)

วันที่ 10 กันยายน พ.ศ. 2568 เจ้าชายฮิซาฮิโตะ เสด็จร่วมงานเลี้ยงฉลองการบรรลุนิติภาวะ ณ หออนุสรณ์เมจิ กรุงโตเกียว โดยมีพระบิดา, พระมารดา, พระเชษฐภคินี, นายกรัฐมนตรี, ประธานสภานิติบัญญัติแห่งชาติ, ประธานศาลสูงสุด, อธิการบดีมหาวิทยาลัยสึกูบะ, และบุคลากรโรงเรียนสังกัดมหาวิทยาลัยโอจาโนมิซุ เข้าร่วมในงานเลี้ยง

วันที่ 26 กุมภาพันธ์ พ.ศ. 2569 เจ้าชายฮิซาฮิโตะ เสด็จเยือนจังหวัดเกียวโต เพื่อถวายพระราชสักการะและรายงานการบรรลุนิติภาวะต่อสุสานหลวงโนจิ-โนะ-สึกิโนวะ-โนะ-ฮิงาชิ (สุสานของจักรพรรดิโคเม), สุสานหลวงโนจิ-โนะ-สึกิโนวะ-โนะ-โตโฮกุ (สุสานของจักรพรรดินีเอโช), สุสานหลวงฟูชิมิโมโมยามะ (สุสานของจักรพรรดิเมจิ), และสุสานหลวงฟูชิมิโมโมยามะตะวันออก (สุสานของจักรพรรดินีโชเก็ง)

หลังจากที่พระองค์ผ่านพิธีบรรลุนิติภาวะอย่างเป็นทางการแล้ว พระองค์จะเริ่มปฏิบัติพระกรณียกิจอย่างเป็นทางการ รวมถึงสามารถเป็นสมาชิกสภาราชวงศ์ และเป็นผู้สำเร็จราชการแทนพระองค์ได้

## การเติบโตในบทบาทของสมาชิกราชวงศ์ญี่ปุ่น
thumb|250x250px|ราชวงศ์สาขาอากิชิโนะ เมื่อ พ.ศ. 2563
เจ้าชายฮิซาฮิโตะทรงตามเสด็จพระบิดา พระมารดา รวมทั้งพระเชษฐภคินี เพื่อเรียนรู้บทบาทของราชวงศ์ญี่ปุ่นในฐานะพระบรมวงศานุวงศ์ ตั้งแต่ยังทรงพระเยาว์ 

### '''การเสริมสร้างการเรียนรู้'''

* ช่วงยังทรงพระเยาว์ ทรงเข้าชมพิพิธภัณฑ์ต่างๆทั่วประเทศ เช่น พิพิธภัณฑ์ธรรมชาติและวิทยาศาสตร์แห่งชาติ กรุงโตเกียว, พิพิธภัณฑ์การดับเพลิง () กรุงโตเกียว, พิพิธภัณฑ์สัตว์น้ำคาโมกาวะ () จังหวัดชิบะ, พิพิธภัณฑ์ศิลปะซันโตรี่ () กรุงโตเกียว, พิพิธภัณฑ์ไดโนเสาร์ฟูกูอิ (福井県立恐竜博物館) จังหวัดฟูกูอิ
* ทรงเข้าชมพิพิธภัณฑ์และสถานที่วิจัยที่เกี่ยวข้องกับด้านธรรมชาติและชีววิทยา เช่น พิพิธภัณฑ์อนุสรณ์คุณมินากาตะ คูมากูสุ (南方熊楠) (นักชีววิทยาและนักธรรมชาติวิทยาชาวญี่ปุ่น) จังหวัดวากายามะ, สถานที่วิจัยของคณะเกษตรศาสตร์ มหาวิทยาลัยทามากาวะ (玉川大学) กรุงโตเกียว, การประกวดบิโอโทปของโรงเรียนและสนามเด็กเล่นทั่วประเทศ ประจำปี 2023

### '''การสักการะศาลเจ้าอิเซะและสุสานหลวงของอดีตจักรพรรดิ'''

* วันที่ 7 พฤศจิกายน พ.ศ. 2555 ทรงถวายพระราชสักการะสุสานจักรพรรดิจิมมุ (จักรพรรดิพระองค์แรกของญี่ปุ่น) ที่เมืองคาชิฮาระ จังหวัดนาระ เป็นครั้งแรก
* วันที่ 24 - 25 มีนาคม พ.ศ. 2556 ทรงตามเสด็จพระบิดา พระมารดา และเจ้าหญิงคาโกะ ไปเคารพศาลเจ้าอิเซะเป็นครั้งแรก เพื่อรายงานการสำเร็จการศึกษาระดับชั้นอนุบาลต่อเทพเจ้าอามาเตราซุ
* เสด็จไปถวายพระราชสักการะสุสานจักรพรรดิโชวะและจักรพรรดินีโคจุง ผู้ซึ่งเป็นสมเด็จพระปัยกาธิราช (ปู่ทวด) และสมเด็จพระปัยยิกา (ย่าทวด) เพื่อรายงานการสำเร็จการศึกษา โดยเสด็จทุกครั้งตั้งแต่การสำเร็จการศึกษาระดับอนุบาลจนถึงการสำเร็จการศึกษาระดับชั้นมัธยมศึกษาตอนปลาย

### '''การรำลึกถึงสงคราม'''

* วันที่ 10 ธันวาคม พ.ศ. 2556 ทรงเยี่ยมชมสวนอนุสรณ์สันติภาพ เมืองอิโตมัน จังหวัดโอกินาวะ 
* วันที่ 16 สิงหาคม พ.ศ. 2557 ทรงเข้าร่วมงานครบรอบ 70 ปีของการล่มของเรือสึชิมะ มารุ (対馬丸) ในช่วงสงครามโลกครั้งที่ 2
* วันที่ 17 สิงหาคม พ.ศ. 2558 ทรงเข้าร่วมการรำลึกถึงการเสียชีวิตของเด็กในสงครามโอกินาวะ ที่กรุงโตเกียว
* เดือนธันวาคม พ.ศ. 2559 ทรงเข้าชมพิพิธภัณฑ์อนุสรณ์สันติภาพนางาซากิ และวางดอกไม้แสดงความอาลัยที่สวนสันติภาพ จังหวัดนางาซากิ
* เดือนสิงหาคม พ.ศ. 2561 ทรงเข้าชมพิพิธภัณฑ์อนุสรณ์สันติภาพฮิโรชิม่า และวางดอกไม้แสดงความอาลัยที่สวนสันติภาพ จังหวัดฮิโรชิมะ
* วันที่ 11 กรกฎาคม พ.ศ. 2568 ทรงเข้าร่วมงานนิทรรศการภาพถ่ายการทิ้งระเบิดปรมาณูที่ฮิโรชิมาเนื่องในโอกาสวันครบรอบ 80 ปี ณ กรุงโตเกียว
### '''การศึกษาประวัติศาสตร์และวัฒนธรรมของชาติ'''

* ชมการแสดงมรดกวัฒนธรรมพื้นบ้านระดับชาติ ที่จังหวัดยามากาตะ, ศึกษาประวัติศาสตร์ยุคโจมง ที่จังหวัดนีงาตะ, ชมพิพิธภัณฑ์ประวัติศาสตร์และวัฒนธรรม ที่จังหวัดนางาซากิ, ชมโรงงานพู่กัน ที่เมืองทากาชิมะ จังหวัดชิงะ

### '''การเสด็จเยือนต่างประเทศ/การต้อนรับแขกต่างประเทศ'''

* วันที่ 16 - 24 สิงหาคม พ.ศ. 2562 ตามเสด็จพระบิดา-พระมารดา เยือนประเทศภูฏานอย่างเป็นทางการ ซึ่งเป็นการเสด็จเยือนต่างประเทศครั้งแรกของพระองค์
* ทรงร่วมเสวยพระกระยาหารค่ำร่วมกับพระบิดา พระมารดา และพระเชษฐภคินี เมื่อมีสมาชิกราชวงศ์ต่างประเทศ หรือ ผู้นำจากต่างประเทศ มาเยือน ณ ตำหนักอากิชิโนะ

### '''งานเทศกาลและพิธีการ'''

* วันที่ 8 ธันวาคม พ.ศ. 2562 ทรงร่วมงานการประกวดสุนทรพจน์ระดับประเทศของเยาวชน ครั้งที่ 41
* ทรงร่วมชมงานเทศกาลวัฒนธรรมโรงเรียนมัธยมศึกษาระดับชาติ (全国高等学校総合文化祭) ครั้งที่ 46 ณ กรุงโตเกียว, ครั้งที่ 47 ณ จังหวัดคาโกชิมะ, ครั้งที่ 48 ณ จังหวัดกิฟุ

### การส่งเสริมเยาวชน

* พ.ศ. 2562 และ 2568 ทรงร่วมสนทนากับนักเรียนในโครงการ "มาเมะ-กิชะ" (豆記者) หรือนักข่าวตัวจิ๋ว ซึ่งเป็นโครงการแลกเปลี่ยนนักเรียนระหว่างญี่ปุ่นแผ่นดินใหญ่กับเกาะโอกินาวะ โดยพระกรณียกิจนี้ถูกริเริ่มในสมัยของมกุฎราชกุมารอากิฮิโตะ (พระอัยกา) และถูกส่งต่อให้กับผู้ที่ดำรงตำแหน่งมกุฎราชกุมารในสมัยถัดมาเรื่อย ๆ และปัจจุบันได้ส่งต่อมายังมกุฎราชกุมารอากิชิโนะ (พระบิดา) ซึ่งเหล่านักเรียนจะมีโอกาสได้เข้าเฝ้าพระบิดา พระมารดา พระเชษฐภคินี รวมถึงพระองค์ ที่ตำหนักอากาซากะตะวันออก และมีการพูดคุยแลกเปลี่ยนกันในเรื่องธรรมชาติ, อาหาร เป็นต้น

### การเริ่มปฏิบัติพระกรณียกิจด้วยพระองค์เอง
เมื่อเจ้าชายฮิซาฮิโตะเจริญพระชันษา ทรงเริ่มปฏิบัติพระกรณียกิจด้วยพระองค์เอง ดังนี้
* วันที่ 1 ตุลาคม พ.ศ. 2565 เสด็จไปสักการะศาลเจ้าอิเซะ ที่จังหวัดมิเอะ เพื่อรายงานการสำเร็จการศึกษาระดับชั้นมัธยมศึกษาตอนต้นต่อเทพเจ้าเทพเจ้าอามาเตราซุ พร้อมกับเยี่ยมชมพิพิธภัณฑ์จิงกู ซึ่งเป็นการปฏิบัติพระกรณียกิจเพียงลำพังครั้งแรก
* วันที่ 12 กุมภาพันธ์ พ.ศ. 2568 ทรงเยี่ยมชมพิพิธภัณฑ์อนุสรณ์สงคราม เมืองไมซูรุ จังหวัดเกียวโต
* วันที่ 3 มีนาคม พ.ศ. 2568 ทรงเยี่ยมชมกองงานจดหมายเหตุและสุสานหลวง สำนักพระราชวัง
## พระกรณียกิจ
หลังจากที่เจ้าชายฮิซาฮิโตะทรงผ่านพิธีบรรลุนิติภาวะ ทรงปฏิบัติพระกรณียกิจอย่างเป็นทางการ ดังนี้

### พิธีราชสำนัก

* ทรงร่วมพระราชพิธีชินเน็นชูกูงะ (新年祝賀の儀) หรือพระราชพิธีเฉลิมฉลองวันขึ้นปีใหม่  ณ ท้องพระโรงมัตสึโนะมะ พระที่นั่งเซเด็น พระราชวังหลวงโตเกียว
* ทรงร่วมพระราชพิธีชินเน็นอิปปันซังงะ (新年一般参賀の儀) หรือพระราชพิธีออกมหาสมาคมเนื่องในวันขึ้นปีใหม่ ณ ระเบียงพระที่นั่งโชวะ พระราชวังหลวงโตเกียว
* ทรงร่วมพระราชพิธีโคโชฮาจิเมะ (講書始の儀) ณ ท้องพระโรงมัตสึโนะมะ พระที่นั่งเซเด็น พระราชวังหลวงโตเกียว
* ทรงร่วมพระราชพิธีอูตาไกฮาจิเมะ (歌会始の儀) ณ ท้องพระโรงมัตสึโนะมะ พระที่นั่งเซเด็น พระราชวังหลวงโตเกียว
* ทรงร่วมพระราชพิธีออกมหาสมาคมเนื่องในวันเฉลิมพระชนมพรรษาของสมเด็จพระจักรพรรดิ ณ ระเบียงพระที่นั่งโชวะ พระราชวังหลวงโตเกียว

### พิธีทางศาสนาชินโต

* วันที่ 23 กันยายน พ.ศ. 2568 ทรงร่วมพิธีถวายราชสักการะพระราชบรรพบุรษแห่งราชวงศ์ (秋季皇霊祭) และพิธีสักการะเทพเจ้า (秋季神殿祭) เนื่องในวันศารทวิษุวัต ซึ่งเป็นการเสด็จร่วมพิธีทางศาสนาชินโตครั้งแรกของพระองค์หลังจากพิธีบรรลุนิติภาวะ
* วันที่ 23 พฤศจิกายน พ.ศ. 2568 ทรงร่วมพิธีนิอิเมนาไซ (新嘗祭) เนื่องในวันขอบคุณแรงงาน ร่วมกับสมเด็จพระจักรพรรดินารูฮิโตะและมกุฎราชกุมารอากิชิโนะ โดยทั้งสองพระองค์ประกอบพิธีบนพระตำหนักชินคาเด็น พระราชวังหลวงโตเกียว ส่วนเจ้าชายฮิซาฮิโตะทรงร่วมประกอบพิธี ณ สวนพระตำหนัก ซึ่งพิธีนิอิเมนาไซเป็นพิธีที่สำคัญที่สุดของศาสนาชินโตหรือในราชสำนัก
* วันที่ 3 มกราคม พ.ศ. 2569 ทรงร่วมพระราชพิธีเก็นชิไซ (元始祭) ณ ศาลเจ้าสามแห่งในพระราชวังหลวงโตเกียว
* วันที่ 20 มีนาคม พ.ศ. 2569 ทรงร่วมพิธีถวายราชสักการะพระราชบรรพบุรษแห่งราชวงศ์ (春季皇霊祭) และพิธีสักการะเทพเจ้า (春季神殿祭) เนื่องในวันวสันตวิษุวัต

### ด้านกีฬา
* วันที่ 16 กันยายน พ.ศ. 2568 ทรงเข้าร่วมชมการแข่งขันกรีฑาชิงแชมป์โลก 2025 (IAAF) ณ สนามกรีฑาสถานแห่งชาติญี่ปุ่น กรุงโตเกียว ที่ประเทศญี่ปุ่นเป็นเจ้าภาพในการแข่งขัน โดยมีเจ้าหญิงคาโกะร่วมเสด็จด้วย โดยงานนี้เป็นการปฏิบัติพระกรณียกิจร่วมกันของทั้งสองพระองค์ในรอบกว่า 6 ปี
* วันที่ 6 - 7 มีนาคม พ.ศ. 2569 ทรงเข้าร่วมชมการแข่งขัน World Ski Orienteering Championships 2026 และทรงร่วมทดลองเล่นกีฬานี้กับเหล่าเด็ก ๆ ชั้นประถมศึกษาและมัธยมศึกษาตอนต้น ณ หมู่บ้านรูซุตสึ จังหวัดฮกไกโด

### ด้านวิทยาศาสตร์และเทคโนโลยี
* วันที่ 24 กันยายน พ.ศ. 2568 ทรงเข้าร่วมชมงานเอ็กซ์โป 2025 ณ จังหวัดโอซากะ โดยชมพาวิลเลียนของประเทศญี่ปุ่นและเบลเยียม ซึ่งงานนี้ถือว่าเป็นการปฏิบัติพระกรณียกิจด้วยพระองค์เองเป็นครั้งแรกหลังจากพิธีบรรลุนิติภาวะ และในวันถัดมา ช่วงเช้าทรงชมวงแหวนแกรนด์ริงและพาวิลเลียนคันไซ ช่วงบ่ายทรงชมพาวิลเลียนของประเทศเนเธอร์แลนด์, ไทย, และบูธของประเทศภูฏาน โดยมีพระบิดาร่วมเสด็จด้วยในช่วงบ่าย
* วันที่ 8 กุมภาพันธ์ พ.ศ. 2569 ทรงเข้าร่วมชมงานประกวดการสร้างระบบนิเวศจำลองในเขตโรงเรียนและสนามเด็กเล่น ณ สถาบันมรดกทางวัฒนธรรมแห่งชาติ กรุงโตเกียว

### การรำลึกสงคราม

* วันที่ 26 ธันวาคม พ.ศ. 2568 ทรงเข้าร่วมชมนิทรรศการ "80 ปีหลังสงคราม: สงครามและเหล่าเด็กๆ" ณ พิพิธภัณฑ์ศิลปะอิตาบาชิ กรุงโตเกียว ร่วมกับพระบิดา, พระมารดา และเจ้าหญิงคาโกะ

### ด้านศิลปะและวัฒนธรรม

* วันที่ 12 กันยายน พ.ศ. 2568 ทรงเข้าร่วมชมการแสดงระบำริวกิว ณ โรงละครโนแห่งชาติ เขตชิบูยะ กรุงโตเกียว ซึ่งเป็นวัฒนธรรมท้องถิ่นของเกาะโอกินาวะ เนื่องในโอกาสวันครบรอบ 80 ปีการสิ้นสุดของสงครามโลกครั้งที่สอง ร่วมกับพระบิดา, พระมารดา และเจ้าหญิงคาโกะ การเสด็จครั้งนี้ถือว่าเป็นพระกรณียกิจอย่างเป็นทางการครั้งแรกของพระองค์หลังจากประกอบพิธีบรรลุนิติภาวะ
* วันที่ 27 กุมภาพันธ์ พ.ศ. 2569 ทรงเยี่ยมชมโรงทอผ้าซาซากิโนอิโช ณ ย่านคามิเกียว จังหวัดเกียวโต ซึ่งเป็นโรงทอผ้านิชิจินเพื่อใช้สำหรับแสดงละครโน โดยก่อตั้งขึ้นเมื่อปีเมจิที่ 30 (พ.ศ. 2440)

### ด้านผู้พิการ
* วันที่ 15 พฤศจิกายน พ.ศ. 2568 ทรงร่วมพิธีเปิดกีฬาผู้พิการทางการได้ยินโลก โตเกียว 2025 ณ ศูนย์กีฬาในร่มโตเกียว โดยทรงร่วมเสด็จกับพระบิดา, พระมารดา และเจ้าหญิงคาโกะ
* วันที่ 22 - 23 พฤศจิกายน พ.ศ. 2568 ทรงตามเสด็จพระมารดา เยือนเกาะอิซูโอชิมะ เมืองโอชิมะ กรุงโตเกียว เพื่อให้กำลังใจนักกีฬาและชมการแข่งขันโอเรียนเทียริง (Orienteering) ประเภทผลัดชาย ในงานกีฬาผู้พิการทางการได้ยินโลก โตเกียว 2025 นอกจากนี้ยังทรงวางดอกไม้เพื่อไว้อาลัยแก่ผู้เสียชีวิตในภัยพิบัติดินถล่มจากพายุหมายเลข 26 เมื่อปี พ.ศ. 2556 ณ สวนอนุสรณ์เมืองโอชิมะ, เยี่ยมสถานดูแลผู้สูงวัยและร่วมเล่นทามาอิเระ (玉入れ) หรือกีฬาโยนบอล, เยี่ยมชมโรงงานกลั่นน้ำมันสึบากิและร้านค้าผลิตภัณฑ์ทางการเกษตร
* วันที่ 9 ธันวาคม พ.ศ. 2568 ทรงมีพระปฏิสันถารกับนักกีฬาญี่ปุ่นที่ได้รับเหรียญทองในงานแข่งขันกีฬาผู้พิการทางการได้ยินโลก จำนวน 12 คน ณ ตำหนักอากิชิโนะ ร่วมกับพระบิดา, พระมารดา และเจ้าหญิงคาโกะ

### งานวิจัย

* วันที่ 22 พฤศจิกายน พ.ศ. 2566 งานวิจัย “赤坂御用地のトンボ相” (ลักษณะของแมลงปอในเขตพระราชฐานอากาซากะ) ได้รับการตีพิมพ์ ซึ่งเจ้าชายฮิซาฮิโตะทรงร่วมทำวิจัยกับนักวิจัยอีก 2 ท่าน โดยเป็นการสำรวจแมลงปอในเขตพระราชฐานเป็นเวลา 10 ปี (พ.ศ. 2555 - พ.ศ. 2565) ซึ่งค้นพบแมลงปอทั้งหมด 38 สายพันธุ์ โดยมี 12 สายพันธุ์ที่ใกล้สูญพันธุ์

* วันที่ 25 สิงหาคม พ.ศ. 2567 ทรงเข้าร่วมงาน International Congress of Entomology (ICE2024) จัดขึ้นที่จังหวัดเกียวโต เป็นงานประชุมนานาชาติว่าด้วยกีฏวิทยา ซี่งเจ้าชายฮิซาฮิโตะทรงร่วมทำการวิจัยชื่อ “皇居のトンボ相” (ลักษณะของแมลงปอในพระราชวังหลวงโตเกียว) กับนักวิจัยอีก 3 ท่าน ซึ่งงานวิจัยนี้ถูกจัดแสดงในงานอีกด้วย

## พระเกียรติยศ

### ลำดับพระอิสริยยศ

* 6 กันยายน พ.ศ. 2549 - ปัจจุบัน: **เจ้าชายฮิซาฮิโตะ** (悠仁親王; Prince Hisahito)

### เครื่องราชอิสริยาภรณ์

* 80x80px เครื่องราชอิสริยาภรณ์เกียรติคุณและราชมิตราภรณ์อันสูงส่งยิ่งดอกเบญจมาศ ชั้นมหาปรมาภรณ์ (2568)

## เกร็ด

### วัยพระเยาว์
* ทรงเป็นพระบรมวงศานุวงศ์พระองค์แรกที่ประสูติด้วยการผ่าคลอด 
* การประสูติของพระองค์ ส่งผลให้ประชาชนโหวตให้ตัวอักษร "命" (ชีวิต) เป็นตัวอักษรคันจิประจำปี พ.ศ. 2549 อีกทั้งอันดับ 2 คือ "悠" (ความสงบ) ซึ่งเป็น 1 ในตัวอักษรคันจิของพระนามพระองค์
* เจ้าชายฮิซาฮิโตะทรงมีพระนามลำลองที่พระบิดาและพระมารดาเรียกว่า "ยูยู" หรือ "ยูจัง" 
* เมื่อพระชนมายุ 1 ชันษา 4 เดือน ทรงเคยประสบอุบัติเหตุล้ม จนต้องเย็บริมฝีปากบนถึง 4 เข็ม
* เมื่อพระชนมายุ 2 ชันษา ทรงเรียกสัตว์ตัวใหญ่ทุกตัวว่าเป็น "ม้า" หมด เนื่องจากพระบิดาเคยพาพระองค์ไปดูม้าที่พระราชวังหลวงโตเกียวอยู่บ่อยครั้ง
* ทรงสนใจในการสำรวจธรรมชาติ โดยเฉพาะแมลง และการประดิษฐ์สิ่งของมาตั้งแต่พระเยาว์
* พระเชษฐภคินีทั้ง 2 พระองค์ก็ต่างทรงช่วยกันดูแลพระองค์ แต่เนื่องจากเจ้าหญิงมาโกะ มีความต่างของวัยถึง 15 ปี จึงดูแลในลักษณะเหมือนพระมารดา ส่วนเจ้าหญิงคาโกะจะทรงเล่นกับพระองค์มากกว่า ซึ่งก็มีการทะเลาะกันบ้างเป็นบางครั้ง

### ระดับชั้นอนุบาล
* ทรงเป็นพระบรมวงศานุวงศ์พระองค์แรก (ในยุคหลังสงคราม) ที่ทรงไม่ได้ศึกษาในสถาบันในเครือของกาคุชูอิน (学校法人学習院) เลย ตั้งแต่ระดับชั้นอนุบาลจนถึงมหาวิทยาลัย
* สาเหตุที่พระองค์ได้เข้าศึกษาที่โรงเรียนอนุบาล สังกัดมหาวิทยาลัยโอจาโนมิซุ (お茶の水女子大学) เนื่องจากมกุฎราชกุมารีอากิชิโนะ พระมารดา ทรงเป็นนักวิจัยกิตติมศักดิ์อยู่ที่สถาบัน ซึ่งสถาบันมีโควตาการรับนักเรียนที่เป็นบุตรของนักวิจัย

### ระดับชั้นประถมศึกษา
* ทรงเริ่มสนพระทัยในธรรมชาติ ซึ่งพระองค์ได้เข้าเป็นสมาชิกชมรมการเพาะปลูกของโรงเรียนประถมศึกษาโอจาโนมิซุ โดยทรงรับผิดชอบในการรดน้ำแปลงดอกไม้ นอกจากนี้ยังทรงปลูกผักและข้าวในสวนของตำหนักอีกด้วย
* มกุฎราชกุมารีอากิชิโนะ พระมารดา ทรงทำข้าวกล่อง (เบ็นโต) ให้กับเจ้าชายด้วยพระองค์เอง บางครั้งมีการนำใบหัวไชเท้าที่ปลูกอยู่ในสวนของตำหนักมาผัดใส่ในข้าวกล่อง หรือบางครั้งก็นำมาดองทำเป็นเครื่องเคียง
* พระองค์ทรงโปรดการเล่นกับพระสหายในเวลาหลังเลิกเรียนมาก แต่การที่นักเรียนจะอยู่ต่อในโรงเรียนหลังเวลาเลิกเรียนได้นั้น ผู้ปกครองต้องทำการเซ็นยินยอมก่อน ดังนั้นหลังจากที่พระองค์เสด็จกลับตำหนัก พระองค์จะให้พระมารดาเซ็นเอกสารยินยอมให้เสมอ หากวันไหนพระองค์ทรงลืม พระองค์ก็จะทรงเสด็จกลับตำหนักด้วยพระพักตร์ที่หงอยเหงา อีกทั้งทรงเคยเข้าร่วมการแข่งเป่ายิ้งฉุบกับพระสหายคนอื่นๆ เพื่อขอข้าวเพิ่มในเวลาอาหารกลางวัน
* วันที่ 20 พฤศจิกายน พ.ศ. 2559 เจ้าชายฮิซาฮิโตะเสด็จพร้อมกับพระมารดาเพื่อไปปีนเขากับพระสหายที่จังหวัดยามานาชิ แต่เกิดอุบัติเหตุรถยนต์พระที่นั่งชนท้ายรถคันหน้าขณะที่รถติดบนทางด่วนชูโอขาออก เมืองซากามิฮาระ จังหวัดคานากาวะ จากการแถลงการณ์ทราบว่าเกิดจากการเบรคกระทันหันและมีหมอกบนถนน มีเพียงกันชนรถที่ได้รับความเสียหายและไม่มีใครได้รับบาดเจ็บ 
* เดือนธันวาคม พ.ศ. 2558 ขณะพระชนมายุ 9 ชันษา ทรงประดิษฐ์แบบจำลองสัญญาณไฟจราจรขนาดเท่าของจริง ซึ่งทำขึ้นจากโฟมและหลอดไฟ เพื่อจัดแสดงในนิทรรศการส่วนพระองค์ของพระบรมวงศานุวงศ์ แบบจำลองนี้ได้อ้างอิงจากสัญญาณไฟจราจรในยุคโชวะ ซึ่งแทบหาไม่ได้แล้วในปัจจุบัน อีกทั้งแบบจำลองนี้สามารถเปลี่ยนสัญญาณไฟได้และมีการกำหนดระยะเวลาของแต่ละสัญญาณไฟเหมือนจริง
* วันที่ 23 ธันวาคม พ.ศ. 2561 เมื่อพระชนมายุ 12 ชันษา เสด็จเป็นการส่วนพระองค์เข้าร่วมถวายพระพรสมเด็จพระจักรพรรดิอากิฮิโตะในพระราชพิธีออกมหาสมาคมเนื่องในวันเฉลิมพระชนมพรรษาร่วมกับประชาชนทั่วไปที่สวนตะวันออกของพระมหามณเฑียรในพระราชวังหลวง

### ระดับชั้นมัธยมศึกษา
* ช่วงมัธยมศึกษาตอนต้น ทรงเล่นเทนนิสกับพระสหายในช่วงพักกลางวันที่โรงเรียน
* วันที่ 16 กุมภาพันธ์ พ.ศ. 2565 เจ้าชายฮิซาฮิโตะทรงได้รับการตอบรับให้เข้าศึกษาที่โรงเรียนมัธยมศึกษาตอนปลาย สังกัดมหาวิทยาลัยสึกูบะ (筑波大学) โดยทั้งมหาวิทยาลัยโอจาโนมิซุ (お茶の水女子大学) และ มหาวิทยาลัยสึกูบะ (筑波大学) นั้นมีระบบการตกลงรับนักเรียนร่วมกัน ซึ่งระบบการรับนักเรียนลักษณะนี้ถูกวิจารณ์ว่าออกแบบมาเพื่อให้รับเจ้าชายโดยเฉพาะ แต่ก็มีข้อโต้แย้งกลับว่าระบบนี้มีมาตั้งแต่ปี พ.ศ. 2560 เพื่อรองรับให้นักเรียนชายสามารถศึกษาต่อมัธยมปลายได้ในโรงเรียนในเครือ และถึงแม้เจ้าชายฮิซาฮิโตะจะเข้าศึกษาระดับชั้นมัธยมศึกษาตอนปลายไปแล้ว ระบบนี้ก็ยังคงใช้รับสมัครอยู่
* สาเหตุที่พระองค์ไม่ได้ศึกษาระดับชั้นมัธยมปลาย สังกัดมหาวิทยาลัยโอจาโนมิซุ (お茶の水女子大学) ต่อ เนื่องจากเป็นโรงเรียนหญิงล้วน
* ช่วงมัธยมศึกษาตอนปลาย พระองค์ทรงอยู่ชมรมแบดมินตัน

* งานเทศกาลของโรงเรียน ปี พ.ศ. 2566 ทรงร่วมทำพิซซ่าขายและร้องเพลงประสานเสียงกับพระสหาย โดยพระบิดา, พระมารดา, และเจ้าหญิงคาโกะ เสด็จมาร่วมงานเทศกาลแบบไม่เป็นทางการอีกด้วย ส่วนงานในปี พ.ศ. 2567 พระองค์ทรงสวมเสื้อที่มีการสกรีนคำว่า "Anisoptera" ซึ่งเป็นชื่อวงศ์ย่อยทางวิทยาศาสตร์ของแมลงปอ และสกรีนเลข "1310" ซึ่งเป็นการใช้ตัวเลขแทนคำในภาษาญี่ปุ่น (Numeric substitution in Japanese) แปลว่าฮิซาฮิโตะ 
*พระสหายเรียกพระองค์ด้วยการใช้ชื่อเล่นว่า "ฮีจัง" หรือ "ฮีคุง" ซึ่งพระสหายได้กล่าวถึงพระองค์ว่า ทรงเป็นคนขี้เล่น, ร่าเริง, กระฉับกระเฉง, และแสดงออกทางอารมณ์อย่างเป็นธรรมชาติ อีกทั้งพระสหายเคยถามพระองค์ว่าการเป็นพระบรมวงศานุวงศ์นั้นทรงรู้สึกอึดอัดหรือรู้สึกไม่เป็นอิสระบ้างหรือไม่ พระองค์ทรงหยุดคิดไปสักครู่ และทรงตอบว่าถึงจะมีข้อจำกัดต่าง ๆ แต่ก็ได้ประสบการณ์ที่มีค่ากลับมา
* ในวันคล้ายวันประสูติครบ 18 ชันษา พระสหายในชั้นเรียนเดียวกันได้ร่วมกันเซอร์ไพรส์ให้กับพระองค์ที่โรงเรียน พระองค์ทรงตกใจในตอนแรก และได้แย้มพระสรวลออกมา โดยตรัสว่าเป็นครั้งแรกของพระองค์ที่ได้รับการฉลองแบบนี้ และทรงดีพระทัยมาก
* ในช่วงมัธยมศึกษาตอนปลาย พระสหายเคยพาพระองค์ไปปิกนิคที่สวนอูเอโนะ, กินมนจายากิ, เข้าคาเฟ่, เข้าร้านอาหารจานด่วน, ดูหนัง, ร้องคาราโอเกะ ซึ่งทั้งหมดนี้เป็นประสบการณ์ครั้งแรกของพระองค์ ซึ่งพระองค์ตรัสว่าทรงรู้สึกสนุกในสิ่งที่ไม่เคยได้ทำมาก่อน อีกทั้งในช่วงปิดเทอมชั้นมัธยมศึกษาปีที่ 6 ทรงเคยพาพระสหายมาเที่ยวที่เขตพระราชฐานอากาซากะ อันเป็นเขตที่ประทับของพระองค์อีกด้วย
* พระองค์กับพระสหายร้องเพลงคาราโอเกะด้วยเพลงของวง RADWIMPS และ Sekai No Owari

### มหาวิทยาลัย
* วันที่ 28 - 29 พฤศจิกายน พ.ศ. 2567 ทรงทำการเข้าคัดเลือกเพื่อศึกษาต่อคณะวิทยาศาสตร์ชีวภาพและสิ่งแวดล้อม มหาวิทยาลัยสึกูบะ (筑波大学) เนื่องจากภาควิชาชีววิทยาที่ใหญ่ที่สุดในประเทศอยู่ที่มหาวิทยาลัยนี้ ซึ่งพระองค์สนใจในเรื่องธรรมชาติและมีการทำวิจัยมาตั้งแต่ทรงพระเยาว์ อีกทั้งที่คณะมีห้องทดลองและปฏิบัติการครบครันสำหรับการศึกษาด้านชีววิทยาและแมลง
* ทรงเข้ามหาวิทยาลัยสึกูบะ (筑波大学) ด้วยโควตาการรับรองจากทางโรงเรียน ซึ่งเป็นการคัดเลือกโดยไม่ต้องทำการสอบรับตรงแบบปกติที่สอบพร้อมกันทั้งประเทศ แต่เป็นการคัดเลือกนักศึกษาจำนวน 22 คน ที่ต้องผ่านเกณฑ์การสอบทั่วไป (ที่มหาวิทยาลัยจัดขึ้นเอง), ผ่านการสอบสัมภาษณ์, และมีผลงานที่เกี่ยวข้องกับด้านชีววิทยาหรือกิจกรรมระหว่างประเทศ ซึ่งทางมหาวิทยาลัยได้ทำการตอบรับให้พระองค์เข้าศึกษา เมื่อวันที่ 11 ธันวาคม พ.ศ. 2567
* เนื่องจากระยะทางระหว่างตำหนักอากิชิโนะกับมหาวิทยาลัยสึกูบะห่างกันถึง 70 กิโลเมตร พระองค์จะต้องใช้เวลาในการเดินทางโดยรถยนต์ถึง 1 ชั่วโมงครึ่ง ซึ่งในบางวันสภาพการจราจรก็ติดขัดจนทำให้พระองค์เข้าเรียนสาย จึงทำให้พระองค์เลือกที่จะใช้รถไฟในการเดินทางในบางวัน แต่การเดินทางด้วยรถไฟนั้นสร้างความกังวลให้กับทีมผู้รักษาความปลอดภัย เนื่องจากในชั่วโมงเร่งด่วนจะมีผู้คนในสถานีและขบวนรถไฟเป็นจำนวนมาก อีกทางหนึ่งพระองค์ก็ได้มีการเช่าที่ประทับชั่วคราวใกล้มหาวิทยาลัย แต่การประทับนอกเขตพระราชฐานก็สร้างความกังวลให้กับทีมผู้รักษาความปลอดภัยไม่ต่างกัน
* ทรงมีพระประสงค์ที่จะทำงานพาร์ทไทม์ระหว่างการเรียนมหาวิทยาลัย
* ทรงอยู่ชมรมแบดมินตันและชมรมวิจัยสัตว์ป่า ที่มหาวิทยาลัยสึกูบะ (筑波大学)
* ทรงเข้าชมรมแบดมินตันสัปดาห์ละ 2 วัน โดยซ้อมจนถึง 20:00 น. และทรงซ้อมด้วยพระองค์เองต่ออีก 1 ชั่วโมง ซึ่งผู้ที่เคยแข่งขันนัดฝึกซ้อมแบดมินตันกับพระองค์ในมหาวิทยาลัย กล่าวว่า "ตรงกันข้ามกับบุคลิกที่ดูอ่อนโยน พระองค์ทรงว่องไวและแข็งแกร่งอย่างน่าประหลาดใจ ทรงเคลื่อนไหวได้เหมือนกับผู้ที่มีประสบการณ์" อีกทั้งทรงเคยเอ่ยขอไม้ม็อบจากรุ่นพี่ในชมรมแบดมินตัน เพื่อมาถูพื้นในโรงยิมด้วยพระองค์เอง ทำให้คนในชมรมรู้สึกตกใจเล็กน้อยที่เห็นภาพพระองค์กำลังถูพื้นโรงยิม
* พระองค์ทรงมีพระประสงค์ที่จะเข้าร่วมค่ายฝึกฤดูร้อนของชมรมแบดมินตัน ซึ่งจัดในวันที่ 11 - 15 สิงหาคม พ.ศ. 2568 แต่พระองค์ก็ไม่สามารถเข้าร่วมได้ เพราะการคัดค้านจากผู้คนรอบข้าง เนื่องจากวันที่ 15 สิงหาคม เป็นวันครบรอบการประกาศยอมแพ้สงครามโลกของญี่ปุ่น ซึ่งเป็นวันที่สำคัญทางประวัติศาสตร์ทั้งของประเทศและของราชวงศ์ หากพระองค์ทรงเข้าร่วมอาจจะโดนวิจารณ์ว่าทรงละเลยวันสำคัญได้
* ทรงร่วมเข้าแข่งขันดอดจ์บอลกับพระสหายในงานกีฬามหาวิทยาลัย และขายขนมเบบี้คัสเตลลาในงานเทศกาลหอพัก

### ความชอบส่วนพระองค์

* งานอดิเรกของพระองค์คือการปลูกผักและทำนาข้าว และทรงเคยนำเอาผักที่ปลูกแถวตำหนักไปประกอบอาหาร ณ ที่ประทับแถวมหาวิทยาสึกูบะ
* ทรงไม่มีแนวเพลงที่ทรงโปรด หรือนักร้องที่ทรงโปรดโดยเฉพาะ
* หลังจากที่ทรงได้รับใบขับขี่ เมื่อฤดูใบไม้ผลิ พ.ศ. 2568 พระองค์ทรงขับรถเต่าสีเหลืองซึ่งเคยเป็นรถยนต์พระที่นั่งทรงโปรดของพระบิดาสมัยมหาวิทยาลัย และในบางครั้งพระบิดาก็ทรงร่วมนั่งที่เบาะข้างคนขับในรถร่วมกับพระองค์ และขับรถเล่นกันภายในเขตพระราชฐานอากาซากะ
* พันธุ์แมลงปอที่ทรงโปรดคือ Anaciaeschna martini เนื่องจากมีสีน้ำเงินที่งดงาม

### อื่นๆ

* เนื่องจากราชวงศ์ญี่ปุ่นไม่มีนามสกุล จึงทำให้ในการตีพิมพ์งานวิชาการต่างๆ พระองค์จะมีการใช้ชื่อราชวงศ์สาขาแทนนามสกุลเป็น "秋篠宮悠仁" หรือ "Hisahito Akishinonomiya"
* พระองค์ทรงถนัดซ้าย แต่ทรงเขียนหนังสือด้วยพระหัตถ์ขวา
* ของชำร่วยในงานบรรลุนิติภาวะ จัดทำเป็นภาชนะใส่ขนมสไตล์ฝรั่งเศสที่เรียกว่า "บงบงนิแยร์" โดยจัดทำเป็นสองแบบคือทำด้วยเงิน สำหรับให้พระบรมวงศานุวงศ์ และแบบที่ทำด้วยเซรามิก สำหรับให้อดีตสมาชิกราชวงศ์และพระญาติ ซึ่งทั้งสองแบบมีการออกแบบลวดลายที่ประกอบไปด้วย ตราประจำราชวงศ์สาขาอากิชิโนะ, สัญลักษณ์ประจำพระองค์ สนร่ม, และแมลงปอ ซึ่งเป็นสิ่งที่พระองค์ให้ความสนพระทัยตั้งแต่วัยพระเยาว์

## พงศาวลี



## อ้างอิง

## แหล่งข้อมูลอย่างเป็นทางการ

* เว็บไซต์สำนักพระราชวังอิมพีเรียล (Imperial Household Agency) ภาษาอังกฤษ https://www.kunaicho.go.jp/eindex.html
* เว็บไซต์สำนักพระราชวังอิมพีเรียล (Imperial Household Agency) ภาษาญี่ปุ่น https://www.kunaicho.go.jp/
* ประกาศสํานักนายกรัฐมนตรี เรื่อง หลักเกณฑ์การทับศัพท์ภาษาเยอรมัน สเปน ญี่ปุ่น และมลายู ลงวันที่ 13 มีนาคม พ.ศ. 2561

หมวดหมู่:เจ้าชายญี่ปุ่น
หมวดหมู่:บุคคลจากโตเกียว